Na temelju članka 41. točke 2. Statuta Grada Zagreba (Službeni glasnik Grada Zagreba 23/16, 2/18, 23/18, 3/20, 3/21, 11/21 - pročišćeni tekst i 16/22), Gradska skupština Grada Zagreba, na \_\_\_\_ sjednici, \_\_\_\_\_\_\_\_\_\_ 2023., donijela je

**ODLUKU**

**o novčanoj pomoći** **za sanaciju oštećenja nastalih na imovini uslijed nevremena na području Grada Zagreba 19. i 21. srpnja 2023.**

**Članak 1.**

Ovom se odlukom utvrđuju uvjeti i način dodjele novčane pomoći prijaviteljima štete na imovini-fizičkim osobama (u daljnjem tekstu: fizička osoba) za sanaciju oštećenja nastalih na njihovoj imovini uslijed nevremena koja su se dogodila 19. i 21. srpnja 2023. na području Grada Zagreba.

**Članak 2.**

Pravo na novčanu pomoć može ostvariti fizička osoba koja je:

- vlasnik / suvlasnik imovine na kojoj je nastalo oštećenje;

- imala prijavljeno prebivalište / boravište u Gradu Zagrebu na dane nevremena;

- podnijela prijavu štete na imovini u periodu od 20. srpnja 2023. do 7. kolovoza 2023. godine na Poziv Grada Zagreba za prijavu štete na imovini nastale uslijed nevremena, objavljen 20.7.2023.

Pravo na novčanu pomoć ne mogu ostvariti fizičke osobe čija je imovina bila osigurana na dane nevremena te imaju pravo na naknadu štete putem police osiguranja ili po nekoj drugoj osnovi.

U smislu ove odluke fizičkom osobom se ne smatraju obrtnici i poljoprivrednici koji obavljaju gospodarsku djelatnost poljoprivrede.

**Članak 3.**

Imovinomse u smislu ove odluke smatra obiteljska kuća ili stan i/ili pomoćna zgrada i osobno vozilo.

Osobno vozilo je vozilo kojim se fizička osoba ne služi u gospodarske svrhe.

**Članak 4.**

Novčana pomoć će se isplaćivati za dva tipa oštećenja:

* oštećenje nastalo na obiteljskoj kući ili stanu i/ili pomoćnoj zgradi;
* oštećenje nastalo na osobnom vozilu,

a na temelju iznosa oštećenja koje će utvrditi stručno radno tijelo gradonačelnika.

Za obiteljsku kuću ili stan i/ili pomoćnu zgradu čije procijenjeno oštećenje prelazi iznos od 1.600,00 eura, iznos oštećenja će utvrditi vanjske stručne osobe za procjenu većih šteta, a verificirati stručno radno tijelo gradonačelnika.

Novčana pomoć će iznositi 70 % iznosa oštećenja imovine, a najviše sveukupno 15.000,00 eura za obiteljsku kuću ili stan i/ili pomoćnu zgradu, odnosno najviše 5.000,00 eura za osobna vozila.

Ukupan iznos novčane pomoći može se odobriti u maksimalnom iznosu od 20.000,00 eura.

**Članak 5.**

Gradski ured za gospodarstvo, ekološku održivost i strategijsko planiranje (u daljnjem tekstu: Ured) će u roku od 8 dana od dana stupanja na snagu ove odluke, objaviti na web stranici Grada Zagreba, poziv za dostavu dokumentacije kojom se dokazuje ispunjavanje uvjeta za dodjelu novčane pomoći.

Rok za dostavu dokumentacije je 30 dana od dana objave poziva iz stavka 1. ovoga članka.

Poziv iz stavka 1. ovoga članka odredit će se dokumentacija kojom se dokazuje ispunjavanje uvjeta za dodjelu novčane pomoći.

**Članak 6.**

Ured obavlja administrativnu provjeru dostavljene dokumentacije.

Ukoliko se prilikom administrativne provjere utvrdi da je dostavljena dokumentacija nepotpuna, Ured će fizičkoj osobi uputiti poziv za dopunu dokumentacije.

Fizička osoba je dužna dopuniti dokumentaciju u roku od 8 dana od dana zaprimanja poziva za dopunu.

Ukoliko fizička osoba ne dopuni traženu dokumentaciju u danom roku, smatrat će se da je odustala od prijave.

Ured sastavlja liste prijavljenih šteta na imovini za koju su ispunjeni/nisu ispunjeni uvjeti za odobrenje novčane pomoći.

Lista prijavljenih šteta na imovini za koju su ispunjeni uvjeti za odobrenje novčane pomoći sa svom pratećom dokumentacijom i utvrđenim iznosom oštećenja od strane stručnog radnog tijela dostavlja se Povjerenstvu iz članka 7. ove odluke.

Lista prijavljenih šteta na imovini za koju nisu ispunjeni uvjete za odobrenje novčane pomoći objavljuje se na internetskoj stranici Grada Zagreba.

Na listu iz stavka 7. ovoga članka može se podnijeti prigovor gradonačelniku u roku 8 dana od dana objave Liste.

O prigovoru odlučuje gradonačelnik zaključkom.

**Članak 7.**

Gradonačelnik osniva i imenuje Povjerenstvo za odobravanje novčane pomoći za sanaciju oštećenja nastalih na imovini uslijed nevremena na području Grada Zagreba (u daljnjem tekstu: Povjerenstvo).

Zadaća Povjerenstva je utvrđivanje prijedloga Popisa fizičkih osoba kojima se odobrava novčana pomoć (u daljnjem tekstu: Popis).

Popis sadrži: ID prijave, ime i prezime fizičke osobe, iznos odobrene novčane pomoći.

Gradonačelnik na prijedlog Povjerenstva utvrđuje Popis koji će se objavljivati na web stranicama Grada Zagreba.

**Članak 8.**

Fizička osoba kojoj je odobrena novčana pomoć bit će obaviještena o dodjeli novčane pomoći i pozvana na sklapanje ugovora o dodjeli novčane pomoći (u daljnjem tekstu: ugovor).

Prilikom sklapanja ugovora fizička osoba koja je ostvarila pravo na novčanu pomoć iznad 1.600,00 eura, dužna je dostaviti solemniziranu bjanko zadužnicu u iznosu koji je jednak ili viši od ukupno odobrenog iznosa pomoći.

Ako fizička osoba ne sklopi ugovor u roku od 30 dana od primitka obavijesti o dodjeli novčane pomoći, smatrat će se da je odustala od odobrene novčane pomoći.

**Članak 9.**

Fizička osoba koja je ostvarila pravo na novčanu pomoć za oštećenje iz članka 1. ove odluke dužna je vratiti iznos novčane pomoći ostvaren sukladno ovoj odluci ukoliko je zatražila i ostvarila pravo na naknadu štete po drugoj osnovi.

**Članak 10.**

Ova odluka stupa na snagu osmoga dana od dana objave u Službenom glasniku Grada Zagreba.

KLASA:

URBROJ:

Zagreb,